超然臺寄子瞻學士
作者：司馬光
朝代：宋

paragraphs: 使君仁智心，濟以忠義膽。
嬰兒手自撫，猛虎鬚可攬。
出牧爲龔黄，廷議乃陵黯。
萬鍾何所加，甔石何所减。
用此始優游，當官免阿諂。
曏時守高密，民安吏手斂。
乘閑爲小臺，節物得周覽。
容膝常有餘，縱目皆不掩。
山川遠布張，花卉近綴點。
筵賓殽核旅，燕居兵衛儼。
比之在陋巷，爲樂亦何歉。
可笑夸者愚，中天猶慘慘。